พอใจประเทศไทยฉีดวัคซีนได้เร็วกว่าแผน ใกล้เป้าหมาย 100 ล้านโดส ก่อนสิ้นปี
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พอใจภาพรวมการฉีดวัคซีนโควิด-19 ไทยเดินหน้าได้อย่างรวดเร็วกว่าแผนที่ตั้งไว้ คาดว่าฉีดวัคซีนโควิด-19 ได้ 100 ล้านโดส ในปลายเดือนพศฤจิกายนนี้ โดยหลายพื้นที่มีการฉีดวัคซีนครอบคลุมประชากรผู้สูงอายุและผู้มีโรคเรื้อรังกว่าร้อยละ 80 แล้ว แอปพลิเคชัน “หมอพร้อม” รายงานการฉีดวัคซีนสะสม ณ วันนี้ (11 พ.ย.) เวลา 12.18 น. จำนวน 83,217,981 ล้านโดส แบ่งเป็นเข็ม 1 ฉีดสะสม จำนวน 44,777,147 ราย เข็ม 2 ฉีดสะสม จำนวน 35,758,836 ราย เข็ม 3 ฉีดสะสม จำนวน 2,678,171 ราย และเข็ม 4 ฉีดสะสม จำนวน 3,827 รายนายธนกร ยังกล่าวว่า ขณะที่ภาพรวมจำนวนการฉีดวัคซีนนักเรียนรายภาค ณ วันที่ 9 พ.ย.64 จากจำนวนนักเรียนที่ประสงค์ฉีดวัคซีน 3,866,840 คน โดยมีนักเรียนได้รับวัคซีนเข็ม 1 จำนวน 3,346,723 คน คิดเป็นร้อยละ 86.55 และนักเรียนได้รับวัคซีนเข็ม 2 จำนวน 419,079 คน คิดเป็นร้อยละ 10.84 ต้องขอบคุณสำหรับการได้รับความร่วมมือจากผู้ปกครอง นักเรียนที่สมัครใจเข้ารับการฉีดวัคซีนโควิด-19 เพิ่มขึ้น เพื่อร่วมกันสร้างภูมิคุ้มกันหมู่ โรงเรียนมีความปลอดภัย